Phil Jones Philip Anthony "Phil" Jones (Preston, 21 ta' Frar 1992) hu plejer tal-futbol Ingliż li jilgħab bħala difensur ma' Manchester United. Imwieled ġewwa Preston, Lancashire, Jones issieħeb mal-ġovanili ta' Blackburn Rovers fl-2002. Hu ngħaqad mat-tim tal-klabb għall-istaġun 2009–10, fejn iffirma kuntratt ta' sentejn u ngħata l-flokk numru 28. L-ewwel logħba tiegħu ma' Blackburn kienet nhar it-22 ta' Settembru 2009, fil-konfront kontra Nottingham Forest mil-League Cup mirbuħ bl-iskor ta' 1–0. Fil-kampjonat għamel l-ewwel dehra tiegħu fil-pari ta' 1–1 ġewwa Ewood Park kontra Chelsea, fil-21 ta' Marzu 2010. Għall-istaġun 2010–11, Jones beda jilgħab f'nofs il-grawnd fejn sar pedina importanti tal-iskwadra sakemm sofra minn uġigħ f'irkopptejh kontra West Ham United f'Diċembru tal-2010 li kien mifhum li se tħallih barra mil-logħob għal ħames xhur. Fi tmiem l-istaġun, kien hemm għajdut fuq l-interess ta' Manchester United fuq il-plejer u kien mifhum li kien diġà sar qbil f'Ġunju. Wara xniegħat li l-ftehim kien sfaxxa, nhar it-13 ta' Ġunju 2011 Manchester United uffiċjalizzaw l-akkwist ta' Jones. Iddebutta nhar is-7 ta' Awwissu fil-Community Shield kontra Manchester City, meta United rebħu bl-iskor ta' 3–2 biex kisbu l-ewwel trofew tal-istaġun.